Pasiënt in hospitaal vermoorArgieffoto: Erkan Utu/Pexels.com ŉ 41-jarige pasiënt is Woensdag in die vroeë oggendure in die provinsiale hospitaal in Stellenbosch vermoor. Lt.kol. Andre Traut, woordvoerder van die polisie, het gesê die voorval het omstreeks 01:24 plaasgevind. “Die manspasiënt is in een van die sale ontdek en daar word vermoed hy is verwurg,” het Traut gesê. Hy wou nie bevestig of daar enige waarheid steek in berigte dat die man se liggaam onder een van die beddens aangetref is nie. Traut het bevestig dat die polisie ŉ saak van moord ondersoek. Megan Sonnenberg, woordvoerder van die Wes-Kaapse departement van gesondheid, het die voorval aan Maroela Media bevestig, maar gesê die departement kan nie veel inligting bekend maak nie aangesien die ondersoek nog aan die gang is. Volgens Sonnenberg is die man se familie reeds in kennis gestel van sy dood. Sy het namens die departement haar medelye met die familie betuig. “Die saak is na forensiese dienste verwys om ŉ nadoodse ondersoek te doen om die oorsaak van sy dood vas te stel,” het sy gesê. Niemand is nog in verband met die voorval in hegtenis geneem nie.